वर्धमान के अस्पताल में पांच और बच्चों की हुई मौत  
वर्धमान मेडिकल कॉलेज में 13 बच्चों की मौत के कुछ दिन बाद पांच और बच्चों की मृत्यु हो गई है लेकिन अधिकारियों का कहना है कि आंकड़े भयावह नहीं हैं।
वर्धमान मेडिकल कॉलेज और अस्पताल में 13 बच्चों की मौत के कुछ दिन बाद पांच और बच्चों की मृत्यु हो गई है लेकिन अधिकारियों का कहना है कि आंकड़े भयावह नहीं है और सामान्य हैं।  अस्पताल के एक वरिष्ठ अधिकारी ने कहा कि तीन बच्चे पीडियाट्रिक वार्ड में मर गए और दो की मौत नर्सरी में हो गई जहां कम वजन के कारण कल से नवजातों को रखा गया था।  अस्पताल के प्रधान डॉक्टर सरित चौधरी छुट्टी पर हैं। संपर्क किए जाने पर उन्होंने कहा, मेरे पास जानकारी है कि पिछले 24 घंटे में पांच बच्चों की मौत हुई है। जिनमें से एक पैदा होते ही मर गया। उन्होंने कहा, हालांकि मैं स्पष्ट कर दूं कि जन्म के समय कम वजन वाले बच्चों के लिहाज से इस तरह के मौत के मामले सामान्य से हैं। लेकिन अस्पताल हमेशा इस तरह की एक भी घटना नहीं होने देने का प्रयत्न करता है। हम हालात पर नजर रख रहे हैं।   चार दिन पहले अस्पताल में 12 बच्चे काल के गाल में समा गए थे और एक बच्चे की मौत गुरुवार को हो गई। अस्पताल के अधिकारियों ने तब दावा किया था कि एक से तीन दिन के ये बच्चे कम वजन के थे और वे पीलिया, एंसेफेलाइटिस और सेप्टिसीमिया से पीड़ित थे।